
ELIBERAREA DE TREPTE 
 
...ooof – Doamne – cât de greu se urcă 
treptele astea – tot mai 
greu şi tot mai abrupt – ce scrie pe 
tăbliţa aia albastră de pe perete – ce  
etaj o fi? – nu nu nu – nu se  
poate – e adevărat că nu le-am prea ţinut eu 
numărul şi sama – dar chiar 
atâtea zeci de 
etaje – nu-mi pot închipui - cine-şi bate joc de 
noi – cu tăbliţele astea – nu 
eu nu cred –  nu-mi aduc aminte să fi  
petrecut eu cu piciorul atâtea zeci de... – nu se  
poate – când şi cum – că nu mai ţin minte nici  
etajele nici scările – d-apoi  
fiecare treaptă – ...poate le-ai urcat etajele cu 
ascensorul – nu-nu: ascensorul acela e 
stricat – hă-hăăă – încă de la 
căderea aceea – în 
şerpi şi în praf şi în  
oameni – şi-acuma  
ce vrei -  de ce te-ai oprit şi stai 
gură-cască – doar n-ai să-ţi faci casă 
aici – că doar n-ai nicio treabă 
aici – dar 
unde am eu – de fapt 
treabă – că 
am şi uitat cu ce treabă voi fi venit eu să 
urc sărăciile astea de etaje şi 
trepte  – de mi-au 
scos sufletul din mine – nu 
ştiu – tu urcă şi 
cine ştie – poate ai să-ţi amiteşti – urcând – de ce 
urci – poate îţi aminteşti cu ce treabă 
pe-aici – dar 
ce-i aici – aici 
aici este zona de 
suire – dar dacă nu le sui treptele şi 
scările cu luare-aminte – ci numai 

numeri etajele – ai să vezi că 
de fapt – le urci 
invers – ca Sisif ai s-o tot iei de la 
capăt mereu – dar unde e 
capătul – he-heei – ai să vezi tu unde e – dar  
spune-mi tu te rog – nu nu – nu pot să-ţi 
spun - fiecare are capătul lui  personal – capătul 
proprietate particulară cum ar 
veni – nu 
există două capete la fel – păi cine ţine sama  
capetelor – cine stă să-mi numere mie 
etajele şi să-mi judece 
treptele şi scările – suişurile şi 
coborâşurile – din 
şarpe în om şi 
înapoi – ştii ce 
lasă tu întrebările şi 
urcă – ai să ai vreme de 
întrebat şi pe cine – atunci când şi 
unde ţi se va spune c-ai ajuns (de fapt  
nu-ţi va spune nimeni nimic- ci 
vei şti  
singur!) – dar de unde voi şti că am 
ajuns – când nu mai ştiu nici măcar 
eu – cu ce treabă am venit şi de unde am 
venit (prin zona asta de care spui  
tu – am şi uitat cum îi 
zici – da „zona de suire”  - da) – ca să urc pustiile astea de 
trepte şi scări şi 
etaje - ...fă bine şi 
taci – toţi întreabă şi 
urcă – doar n-oi fi fiind tu mai cu 
moţ – să numai întrebi – nu sunt – ştiu asta – dar... 
...niciun dar – nimeni nu dăruieşte : totul  e pe 
sudoare de şarpe şi 
om (până se 
gată) - îngemănat la 
plată -  dar spune-mi măcar: cel care stă la capătul 
capetelor e 
om ori e 

şarpe – de ce oare nu ştii să întrebi decât 
prostii – de ce prostii – de ce? - pentru că 
dincolo de om şi de 
şarpe există atâtea şi atâtea 
minunăţii – şi tu stai ca 
prostul – şi te încontrezi aici cu mine – care  
urc ca şi tine – nu - tu nu urci tu 
pluteşti – bine – plutesc dacă 
zici tu – dar cine eşti tu de urci sau 
pluteşti – aici – cu mine şi pe lângă 
mine – sunt îngerul tău – adică 
oglinda ta de perete – aici la mijloc de miraj şi 
deşert necesar  – şi nu mă mai bate la 
cap şi nu tot da drumul la vorbe să 
şuiere – că mă trage curentul la aripi – şi mă 
înalţ deodată şi te las 
între cer şi pământ – cu toate fricile şi cu toate 
întrebările tale tâmpite – nu crezi că-i mai bine să te 
laşi în voia treptelor ăstora 
obligatorii – dacă tot vrei să 
ajungi la ninsori şi la 
minunea de dincolo de 
şarpe şi om? – ba da 
da – voi urca – m-ai făcut curios – o 
minune zici – deci 
o minune – da 
aş vrea s-o văd şi eu – fii  
sigur c-ai s-o vezi – altfel 
nici nu urcai tu până 
aici – doar că minunile şi cu 
treptele merg împreună – oare sunt amândouă 
nişte corvoade – ca-n 
curtea puşcăriei? – vezi – ai şi început să-ţi  
aduci aminte câte ceva 
esenţial – da – curtea aia fără 
nicio puşcărie - curtea aia cu  
grădină – grădina aia mare şi deasă de 
nu i se ştie capătul - unde te 
jucai – spre ea urci şi cobori – acolo în 
curtea aceea cu grădină de nespus şi  

mare sunt toate 
ghemele şi toate capetele – acolo în 
poala bunicii stând pe prispă – ea toarce şi 
tu te joci – te 
joci până seara şi până 
dincolo de seară (pentru că ţi-ai isprăvit toate 
înfruptările tale de 
copil lacom – vei fi sorbit tot 
nectarul din potirele tuturor 
florilor – şi vei face – tu asupra ta – semnul 
crucii – învăţat de la bunica şi de la 
bunicul – odată cu ascultarea toiului 
fântânilor) - ...da 
dincolo de seară – dincolo de orice 
trepte şi scări – te 
joci la picioarele – cât stâlpii cerului – ale bunicului care 
îi ţine lampa bunicii  - pentru ca ea să  
toarcă şi noaptea ca şi 
ziua – să toarcă noaptea şi ziua şi 
toate capetele şi toate ghemele să le 
toarcă - iar tu  
nu mai sari în joacă – ci 
zbori de-a binelea – ca un spiriduş - din ghem în 
ghem – din 
luminiţă în 
lumină - din constelaţie în 
conluminaţie – până la poalele Teiului din 
Toiul Văzduhului - de crăcile căruia îşi plutesc  
zborul toate miriadele de petale şi de stele şi de 
întrebări – petale şi stele de tot 
felul – întrebări de 
toată mâna: pentru că 
la urma urmei – acolo până şi eu 
îngerul tău – nu sunt decât  
un fulg de nea topindu-se într-o largă palmă 
deschisă – ca un crater de 
imensă lumină – orbitoare 
blândă lumină – a blânzilor orbi albilor 
corbi - care au isprăvit de 
urcat  - au isprăvit de rotit şi de 

zburat orice 
trepte – crater de imensă – orbitoare blândă 
lumină în care vei fi absorbit şi tu deodată cu toate  
stelele şi cu toate petalele întrebărilor – vei  
uita acolo în imensul crater al 
palmei luminii toate treptele şi toate 
scările şi toate etajele – ba până şi 
mireasma de grădină o vei socoti ca fiind doar o  
aripă din 
două – a luminii – o petală dintr-o 
mie – a Trandafirului 
...cât de frumos vorbeşti – îngere – hai 
să mai urcăm un etaj – parcă am întinerit de când 
vorbeşti tu – ia zi: nu crezi că – dacă tot ne-am împrietenit de 
atâtea trepte şi scări şi etaje – ce le-am 
urcat împreună – sumedenia asta amorfă de 
trepte şi scări şi 
etaje – nu crezi – zic - că ar fi oarecum 
fair play (un gest amical - nu?...) să-mi mai împrumuţi   
şi mie – aripile alea ale 
tale – nu 
pentru că dacă ţi-aş împrumuta 
aripile – ai uita să mai urci – ai uita să mai întrebi şi  
să mai chemi astfel luminile – şi ai rămâne – ca o 
umbră – ca un 
fraier – aici – între cer şi 
pământ şi în aer – nelămurit şi 
tălâmb – lasă că-i mai bine să faci totul 
pe cinstite – dar tu îngere de ce pluteşti – în loc să urci ca 
mine – eu nu urc – eu îţi amintesc 
eu te însoţesc şi luminez pentru 
tine – aaa – cum ar fi şi cum s-ar 
spune adică tu te 
sacrifici îţi sacrifici orele tale de zbor 
liber – pentru un pârlit ca 
mine – cam aşa ceva – dar nu te opri – nu te 
opri – tu nu simţi  
deja – cu fiecare pas urcat spre 
plutirile mele – nu simţi că mireasma e 
tot mai aproape – mireasma e tot mai corect pronunţată de 

gura ta – în 
Cuvântul cel Mare – de dincolo de adâncurile de fântână ale 
traheii şi ale 
orbecăirilor tale – ba 
da – atunci 
hai – până când 
hai? – până ce te vei dezvăţa să mai numeri – până când te vei 
dezvăţa să mai 
simţi (trepte şi scări şi 
etaje) – până când învăţând şi învăpăind 
mireasma – îţi vei căpăta aripile tale de 
lumină – cinstite şi fără de 
întrebare şi vină 
...şi-i voi vedea atunci pe 
bunicul şi pe bunica – năzăriţi în cârca  
luminii – da – îi vei 
vedea - atunci  
voi tăcea şi 
voi sui – până când nici măcar gândul nu va mai 
gândi – nu va mai 
trebui să-mi spună 
hai – pentru că nu voi mai avea la ce să mai 
hai 
 
...câtă mireasmă – ce  
tăcere plină  - nici picioare nici mers nici 
plutire nici aripi – nici vină - ci numai  
lumină... 
*** 
 
PLOD RĂZGÂIAT - OMUL 
 
toate lucrurile se rotesc – neîncetat se  
rotesc  (tăcute şi senine – ele înţeleg  
taina – precum 
fântânile adânci şi cuminţi!) – se rotesc fără  
zăbavă – ace de busolă în căutarea 
Nordului – mistic şi 
promis 

numai eu stau ţuţuroi la 
mijloc – prăfuit dezolat 
bosumflat – înţepenit încăpăţânat în 
nemulţumirea mea 
existenţială: plod răzgâiat 
căruia i s-a refuzat acadeaua – toxică şi 
banală 
*** 
 
FARAON ÎN PIRAMIDĂ 
 
între mine şi  
moarte nu mai e nimeni: nici 
mamă – nici tată – nici 
moşi: doar eu şi 
moartea: un duel fascinant – un  
balet vechi cât 
lumea – un dans cu figuri precise – în care  
trebuie să respecţi întocmai legile 
îngheţului – ale 
nemişcării – ale 
neamintirii: balul hieratic al 
faraonilor cu faţa spre eterna lumină de 
sus – şcoala de tăcere  sacră a  
faraonilor – care-şi văd – prin 
vârful piramidei – chipul 
liniştit – savant odihnit – din oglinda îngrădinată a 
cerului 
*** 

